עמנואל גרופר

עמנואל גרופר (13 באוקטובר 1944 – 27 באפריל 2024) היה פרופסור לחינוך, מומחה בתחום החינוך והטיפול בילדים ובני נוער במצבי סיכון, במיוחד במסגרות פנימייתיות וחוץ-ביתיות. הוא היה סגן דקאן הפקולטה למדעי הרוח והחברה בקריה האקדמית אונו, נשיא הארגון הבינלאומי לחינוך חוץ-ביתי (הפדרציה הבין-לאומית לקהילות חינוכיות FICE International) משנת 2018 ועד פטירתו ונשיא FICE ישראל במשך כמעט 19 שנים. קודם לכן, כיהן כסמנכ"ל עליית הנוער בסוכנות היהודית וכמנהל האגף לחינוך והדרכה בפנימיות, שבמסגרתו המינהל לחינוך התיישבותי, פנימייתי ועלית הנוער במשרד החינוך, וזאת במקביל לתפקידו כדיקאן בית הספר לחינוך וחברה במכון לנדר.

ילדות ובגרות
עמנואל גרופר נולד ב-1944 בעיר רואן שבצרפת והעביר את שנותיו הראשונות במשפחה צרפתית. אביו, ד"ר משה גרופר, נולד בעיירה בבדאג ברומניה ועבר לצרפת בשנות ה-20. אימו, קלייר, נולדה וגדלה בעיר שטרסבורג, ראשית תחת שלטון גרמני, ולאחר מלחמת העולם הראשונה - תחת שלטון צרפתי.

גרופר עלה עם משפחתו לישראל ב-1951 והמשפחה התגוררה בחדרה. לאחר השירות בצה"ל התחתן והחל את דרכו המקצועית כמטפל נוער בסיכון ומורה בבית ספר תיכון, במסגרת פנימייתית לנערים ונערות בכפר הנוער החינוכי הדסה נעורים, לפני שהתקדם לאקדמיה ולמחקר.

השכלה אקדמית
בשנים 1966–1970 הוא סיים לימודי תואר בוגר במתמטיקה שימושית באוניברסיטת תל אביב, ובשנים 1977–1983 השלים תואר מוסמך בחינוך באוניברסיטת חיפה. עבודת הגמר שלו עסקה ב"ניסוי להערכת הנהגה עצמית בפנימייה – השוואת מידת פעילותם החברתית ומעמדם הסוציומטרי של חניכי פנימייה בסוגי מוסדות שונים" והוגשה בהנחיית ד"ר חנן ברין ופרופ' רבקה אייזיקוביץ'. בשנים 1985–1992 למד לתואר דוקטור בחוג לחינוך באוניברסיטת חיפה. עבודת הדוקטורט שלו הייתה מחקר אתנוגרפי, אודות "תהליך הסוציאליזציה המקצועית של עובדים חדשים בפנימייה" והוגשה בהנחיית פרופ' רבקה אייזיקוביץ'. בנוסף, הוסמך להוראה על-יסודית במתמטיקה מטעם הטכניון, בשנים 1976–1977.

תפקידים ומינויים אקדמיים

בשנת 2006 מונה למרצה בכיר במכללה האקדמית בית ברל. בשנים 2011–2014 כיהן כראש המסלול לקידום נוער במכללה האקדמית בית ברל, וכן היה חבר המועצה האקדמית של המוסד. בשנת 2012 מונה לראש המסלול בתחום קידום הנוער במכון לנדר בקריה האקדמית אונו, תפקיד שביצע עד 2015.

משנת 2017 שימש כסגן דקאן הפקולטה למדעי הרוח ומנהל בית הספר לחינוך בקריה האקדמית אונו; מונה לראש בית הספר לחינוך בקריה האקדמית אונו בשנת 2014; ולאחר מכן לדקאן בית הספר לחינוך וחברה במרכז האקדמי ירושלים במשך שנתיים וחצי, תפקיד שבו פיתח וביסס תוכנית לימודים חדשה לתואר ראשון בחינוך וחברה. שימש כחבר בוועדות אקדמיות נוספות, כגון ועדת המינויים, ועדת האתיקה בפקולטות השונות בקריה האקדמית אונו. בשנת 2015 מונה לסגן ראש בית הספר לחינוך ואחראי אקדמי על התוכניות בקמפוס המרכזי. במסגרת תפקידיו המנהליים והאקדמיים, היה מעורה בפיתוח תוכניות לימודים ובהרחבת תחומי ההוראה והמחקר במוסדות שבהם פעל.

תפקידים ופעילויות מקצועיות
בשנים 1971–1974 נשלח לשליחות חינוכית באירופה מטעם המחלקה לנוער והחלוץ של ההסתדרות הציונית העולמית.

בשנים 1988–1993 הרצה בחוג לחינוך באוניברסיטת חיפה.

בשנים 1989–1996 כיהן כסמנכ"ל עליית הנוער בסוכנות היהודית.

בשנים 1996–2011 היה מנהל האגף לחינוך והדרכה בפנימיות, במסגרה המינהל לחינוך התיישבותי, פנימייתי ועלית הנוער במשרד החינוך וזאת במקביל לתפקידו כדיקאן בית הספר לחינוך וחברה במכון לנדר.

בנוסף, שימש כחבר בוועדה המדעית של קונגרס בינלאומי שמכון וינגייט הכין בברשה, איטליה, בשנת 1997.

החל משנת 2014 היה מרצה בכיר בכל המרכזים של הקריה האקדמית אונו.

פעילות באגודות מקצועיות
היה ראש המסלול לטיפול וקידום נוער, וחבר המועצה האקדמית של מכללת בית ברל.

היה חבר ההנהלה הבינלאומית של האיגוד הבינלאומי לעובדים חינוכיים-סוציאלים AIEJI, ויו"ר ועדת האתיקה שלו. בשנים 2001–2005 סגן נשיא הארגון. כיהן כיו"ר הסניף הישראלי של הארגון הבינלאומי AIEJI בחסות עמותת אפשר.
כמו כן, היה יו"ר האיגוד הישראלי לפנימיות חנוכיות וטיפוליות - IRECA.

שימש חבר מערכת וכתב בכתבי העת: "מפגש" לעבודה חינוכית סוציאלית, כתב העת המדעי הצרפתי השפיט AMPAN, כתב העת המדעי הרומני לקידום נוער בסיכון Revista de Pedagogie si asistenta sociala וכתב העת המדעי השפיט Residential Treatment for Children & Youth.

שימש כשופט מאמרים עבור כתב העת השפיט של אוניברסיטת ויקטוריה בקנדה: International Journal of Child, Youth and Family Studies (IJCFYFS) ועבור כתב העת הישראלי השפיט: מפגש, לעבודה חינוכית - סוציאלית.

פעילות במסגרת ארגון FICE 
עמנואל גרופר החזיק בתפקידים מובילים בארגון הבינלאומי לחינוך חוץ-ביתי (הפדרציה הבין-לאומית לקהילות חינוכיות FICE International), הכוללים את הקשר בין תחומי החינוך הפנימייתי והתוכניות החברתיות. בין תפקידיו המרכזיים: יו"ר הוועדה האחראית על פרסום ומידע בארגון, וכן נשיא ארגון FICE העולמי. בתקופת כהונתו, קידם פעילויות ושיתופי פעולה בינלאומיים בתחום החינוך הפנימייתי והטיפול הנוער, והשתתף בכנסים ובארגוני ומיזמים בינלאומיים שמקדמים את תחום זה ברחבי העולם. על פעילותו נבחר לחבר כבוד (Honorary Member) ב-FICE International על תרומתו למקצוע חינוך וטיפול בנוער בסיכון. במהלך כנס FICE ה-33 בהונגריה בשנת 2024 הוקדש לכבודו מושב מיוחד שהתמקד בהישגיו המחקריים.

פרסומים, ספרים ומאמרים אקדמיים
במשך שנות פעילותו האקדמית פרסם עשרות מאמרים בתחום מחקריו.

ספריו
 חינוך חוץ-ביתי ופנימייתי : אסופת מאמרים המבוססת על הרצאות שניתנו בקונגרס העולמי לחינוך פנימייתי של ארגון FICE שהתקיים בישראל באוקטובר 2019 בקמפוס של הקריה האקדמית אונו / עורכים: עמנואל גרופר, אלכסנדר שניידר, מרים גילת ; עריכה לשונית: אלישבע מאי. רמת גן :
 הפנימיות החינוכיות: יצירה מקורית במערכת החינוך הישראלית / עריכה - עמנואל גרופר. תל אביב : המרכזיה החינוכית תשס"ה
 איכות לילדים: סטנדרטים לטיפול בילדי השמה חוץ-ביתית (פנימיות ומשפחות אומנה) באירופה ובעולם / עורך המהדורה העברית: ד"ר עמנואל גרופר ; עריכת לשון: ד"ר שלום שמאי, אורלי צור. תל אביב: משרד החינוך - המינהל לחינוך התיישבותי, פנימייתי ועלית הנוער 2009
 ילדים ומתבגרים במצבי סיכון בישראל / עורכים: ד"ר עמנואל גרופר ופרופ' שלמה רומי ; סיוע בעריכה: ד"ר מירב סלקובסקי. תל אביב: מכון מופ"ת תשע"ד-תשע"ה 2014–2015
 החינוך הפנימייתי לקראת העשור הבא : דין וחשבון של הוועדה לתכנון ופיתוח החינוך הפנימייתי לעשור הבא - "ועדת העשור" / מוגש על ידי: פרופ' יצחק קשתי - יו"ר, ד"ר עמנואל גרופר - סגן יו"ר, ד"ר שמחה שלסקי - מרכז. תל אביב : משרד החינוך - המנהל לחינוך התיישבותי, פנימייתי ועליית הנוער 2008
 שימור ושיקום קשרי משפחה בעת סידור חוץ ביתי-פנימייתי / מאת אירית מירו, עמנואל גרופר. ירושלים : המוסד לביטוח לאומי - מינהל המחקר והתכנון תשס"ו 2006

משפחה
פרופסור גרופר הכיר את מרים אשתו כבר בימי התיכון. השניים מיסדו את הקשר כשהיה סטודנט באוניברסיטת תל אביב ומדריך נוער בכפר הנוער הדסה נעורים על יד כפר ויתקין. כזוג נשוי הם קבלו צריף בשטח הכפר כדי לגור בו. הם יצאו לשליחות באירופה מטעם הסוכנות היהודית וחיו כשלוש שנים בבלגיה ובצרפת. כשחזרו לישראל, הזוג עבר לחדרה והיו להם 4 ילדים.

לקריאה נוספת
 ספרו האוטוביוגרפי "מסע בלתי פורמלי" (2025)

קישורים חיצוניים
 פרסומיו של פרופסור עמנואל גרופר במסגרת הארגון הבנלאומי FICE
 פרסומיו של  פרופסור עמנואל גרופר באתר ResearchGate
 מאמריו וספריו של פרופסור עמנואל גרופר שפורסמו באתר הספרייה הלאומית
 מאמריו וספריו של פרופסור עמנואל גרופר שפורסמו באתר Scholar Google
 ידיעון / יולי 2024 לזכרו של פרופ׳ עמנואל גרופר, הפקולטה למדעי הרוח והחברה, הקריה האקדמית אונו

הערות שוליים

קטגוריה:בעלי תואר דוקטור מאוניברסיטת חיפה
קטגוריה:בוגרי אוניברסיטת חיפה
קטגוריה:בוגרי אוניברסיטת תל אביב
קטגוריה:מדענים ישראלים
קטגוריה:אנשי חינוך ישראלים
קטגוריה:סגל הקריה האקדמית אונו
קטגוריה:ישראלים שנולדו ב-1944
קטגוריה:ישראלים שנפטרו ב-2024